บัวหลวงหนุนลงทุนเวียดนามยันกำลังซื้อเพียบ
ธนาคารกรุงเทพ หนุนลงทุนในเวียดนาม เชื่อตลาดยังโตอีก 3 เท่าตัว กำลังซื้อมากกว่าสินค้าที่มีขาย
11 ก.ย. 2555

ธนาคารกรุงเทพ หนุนลงทุนในเวียดนาม เชื่อตลาดยังโตอีก 3 เท่าตัว กำลังซื้อมากกว่าสินค้าที่มีขาย 
นายธาราบดี ซึ้งอดิชัยวิทย์ ผู้จัดการทั่วไป ธนาคารกรุงเทพ สาขาประเทศเวียดนาม เปิดเผยว่า ธนาคารมองเห็นโอกาสอันดีที่นักลงทุนจะขยายธุรกิจไปยังประเทศเวียดนามเพื่อรับมือการเข้าสู่ประชาคมเศรษฐกิจอาเซียน (เออีซี) ในปี 2558 เพราะวันนี้ตลาดประเทศเวียดนามจะยังเติบโตไม่ต่ำกว่า 3 เท่าตัว จากความต้องการบริโภคที่ยังสูงกว่าการจัดหาสินค้ามาให้กับประชากรที่มีกว่า 90 ล้านคน
นอกจากนี้ รัฐบาลเวียดนามยังกำหนดนโยบายให้ประเทศมีอัตราการขยายตัวทางเศรษฐกิจที่เติบโตแบบมีคุณภาพหรือประมาณปีละ 56% แม้ว่าในช่วงหลายปีที่ผ่านมา เวียดนามจะประสบปัญหาเงินเฟ้อที่สูงถึง 18% และกำหนดอัตราดอกเบี้ยเงินกู้ไว้ที่ 25-30% แต่ขณะนี้รัฐบาลเวียดนามกำลังดำเนินมาตรการเพื่อลดเงินเฟ้อลงมา โดยกำหนดเป้าหมายไว้ที่ 8-10% 
“ในช่วงที่ผ่านมาเศรษฐกิจเวียดนามพึ่งพาการนำเข้ามากกว่าการส่งออก ทำให้ประเทศเกิดการขาดดุล ซึ่งจากนโยบายการเติบโตแบบมีคุณภาพ ทำให้ในปีนี้เวียดนามวางเป้าการส่งออกอยู่ที่เดือนละ 9,000 ล้านเหรียญสหรัฐ จากเดิม 3,000-4,000 ล้านเหรียญสหรัฐ” นายธาราบดี กล่าว
ทั้งนี้ การขยายตัวการส่งออกของเวียดนาม เป็นผลมาจากการที่รัฐบาลได้ส่งเสริมการลงทุนโดยตรงจากนักลงทุนต่างชาติในช่วงหลายปีที่ผ่านมาอย่างต่อเนื่อง ทำให้มีเม็ดเงินที่มาจากการลงทุนไหลเข้ามาเป็นจำนวนมาก โดยเฉพาะนักลงทุนญี่ปุ่นที่สนใจเข้ามาลงทุนในเวียดนามเป็นจำนวนมาก หลังจากที่ประเทศไทยประสบปัญหาน้ำท่วมใหญ่
สำหรับธนาคารกรุงเทพเปิดกิจการในเวียดนามมานานกว่า 30 ปี จับกลุ่มเป้าหมายผู้ประกอบการนักลงทุนชาวไทยเป็นหลัก คิดเป็นสัดส่วน 30-40% กลุ่มลูกค้าต่างชาติ อาทิ ไต้หวัน 30% และเวียดนาม 30% โดยธนาคารต้องการขยายกลุ่มลูกค้านักลงทุนชาวไทยให้มากขึ้นเป็น 100% ในอนาคต โดยเฉพาะในภาคธุรกิจเรียลเซ็กเตอร์
ปัจจุบันธนาคารกรุงเทพมีฐานสินเชื่อในเวียดนามอยู่ประมาณ 2 หมื่นล้านบาท มีอัตราเติบโตเฉลี่ย 10-20% 
“ขณะนี้ธนาคารเปิดให้บริการให้คำปรึกษาด้านต่างๆ กับนักลงทุนที่สนใจจะขยายตลาดมายังเวียดนามด้วย โดยขณะนี้ต้นทุนการผลิตในประเทศเวียดนามอยู่ที่ประมาณ 100 เหรียญสหรัฐต่อเดือน จึงมองว่าภายใน 10-15 ปีนับจากนี้ไป หากไทยยังไม่ก้าวเร็วๆ เชื่อว่าเวียดนามจะตามทันแน่นอน” นายธาราบดี กล่าว